剡縣次韻張兼夜月聯句
作者：陳著
朝代：宋

paragraphs: 停棹即階除，空明一鏡如。
飛毫僵庶可，吐句走靈舒。
閙裏自靜好，公餘相起居。
愛君情款密，裨我事迂疏。
念念民租少，言言郡計虛。
入林難即鹿，竭澤恐無魚。
立政諳平實，行符審疾徐。
亟牛且雞汁，服驥偶鹽車。
斟酌黄流瓚，流連翠織裾。
務滋桃李種，首事草茅鋤。
願却辛毗子，同商雋永書。
溪山萬寶藏，穹壤一蘧廬。
吟吻饞供茗，官庖貴買蔬。
塵勞資洗濯，技癢互爬梳。
生活侵韓賈，襟期聽耳餘。
雪舟如興盡，共此復誰歟。